आयुष
उपराष्ट्रपति गैरिसन ग्राउंड, जबलपुर, मध्य प्रदेश में 9वें अंतर्राष्ट्रीय योग दिवस के मुख्य कार्यक्रम में 15,000 से अधिक योग उत्साहियों का नेतृत्व करेंगे
प्रधानमंत्री नरेन्द्र मोदी अंतर्राष्ट्रीय योग दिवस पर संयुक्त राष्ट्र मुख्यालय से योग के वैश्विक उत्सव का नेतृत्व करेंगे
इस वर्ष का अंतर्राष्ट्रीय योग दिवस ओशन रिंग ऑफ योग, आर्कटिक से अंटार्कटिका, योग भारतमाला, योग सागरमाला और हर आंगन योग का साक्षी बनेगा
9वें अंतर्राष्ट्रीय योग दिवस 2023 के राष्ट्रीय उत्सव का नेतृत्व भारत के उपराष्ट्रपति श्री जगदीप धनखड़ 21 जून को मध्य प्रदेश के जबलपुर में करेंगे। इस अवसर पर मध्य प्रदेश के राज्यपाल श्री मंगूभाई छगनभाई पटेल, मध्य प्रदेश के मुख्यमंत्री श्री शिवराज सिंह चौहान, केंद्रीय आयुष तथा पत्तन, पोत परिवहन और जलमार्ग मंत्री श्री सर्बानंद सोनोवाल, आयुष राज्य मंत्री डॉ. मुंजपारा महेंद्रभाई तथा अन्य गणमान्य व्यक्ति उपस्थित रहेंगे और सामान्य योग प्रोटोकॉल भी करेंगे।
मुख्य कार्यक्रम में लगभग 15,000 लोगों के भाग लेने की आशा है। इस वर्ष के अंतर्राष्ट्रीय योग दिवस का विषय 'वसुधैव कुटुम्बकम के लिए योग' है जो भारतीय सामाजिक-सांस्कृतिक विरासत का संकेत देता है।
माननीय प्रधानमंत्री की पहल के कारण योग पिछले 9 वर्षों में विश्व के कोने-कोने में पहुंच गया है। इस वर्ष प्रधानमंत्री श्री नरेन्द्र मोदी अमेरिका के न्यूयॉर्क में संयुक्त राष्ट्र मुख्यालय में योग का नेतृत्व करेंगे, जिसमें योग के प्रति अपनी प्रतिबद्धता दिखाने के लिए 180 से अधिक देशों के शामिल होने की आशा है। माननीय प्रधानमंत्री श्री नरेन्द्र मोदी ने दो देशों की यात्रा पर रवाना होने से पहले कहा, "मैं 21 जून को संयुक्त राष्ट्र मुख्यालय में संयुक्त राष्ट्र नेतृत्व तथा अंतर्राष्ट्रीय समुदाय के सदस्यों के साथ अंतर्राष्ट्रीय योग दिवस 2023 मनाऊंगा। मैं उस स्थान पर इस विशेष उत्सव की प्रतीक्षा कर रहा हूं, जिसने दिसंबर 2014 में अंतर्राष्ट्रीय योग दिवस को मान्यता देने के भारत के प्रस्ताव का समर्थन किया था।
अंतर्राष्ट्रीय योग दिवस 2023 की तैयारी 13 मार्च, 2023 को प्रारंभ हुई थी। इसमें माननीय आयुष मंत्री द्वारा 100 दिनों की उलटी गिनती शुरू की गई थी, तब से सरकारी निकायों सहित सभी हितधारकों द्वारा प्रत्येक दिन उल्टी गिनती की जा रही है, जिससे यह एक जन आंदोलन बन गया है, जिसका समापन 21 जून 2023 को होगा।
इस वर्ष के अंतर्राष्ट्रीय योग दिवस पर ओशन रिंग ऑफ योग जैसी अनूठी विशेषता देखने को मिलेगी, जहां भारतीय नौसेना और मर्चेंट जहाज विभिन्न महासागरों में मित्र देशों के बंदरगाहों/जहाजों पर सीवाईपी  का आयोजन करेंगे।
आर्कटिक से अंटार्कटिका तक योग एक अन्य विशेषता है, जिसमें विदेश मंत्रालय संयुक्त राष्ट्र के सदस्य देशों के अतिरिक्त प्राइम मेरिडियन लाइन में और उसके आसपास आने वाले देशों में कॉमन योगा प्रोटोकॉल  आयोजित करने के लिए आयुष मंत्रालय के साथ तालमेल कर रहा है। उत्तरी ध्रुव और दक्षिणी ध्रुव क्षेत्रों पर, विदेश मंत्रालय के समन्वय से आर्कटिक में भारतीय अनुसंधान बेस -हिमाद्रि तथा अंटार्कटिका में भारतीय अनुसंधान बेस - भारती में योग आयोजित किया जाएगा।
योग भारतमाला की भी परिकल्पना की गई है, जहां आईटीबीपी, बीएसएफ, बीआरओ के साथ भारतीय सशस्त्र बल एकजुट रूप में योग प्रदर्शन की एक श्रृंखला बनाएंगे। योग सागरमाला भारतीय तट रेखा के पास योग का साक्षी बनेगा। माननीय रक्षा मंत्री के नेतृत्व में आईएनएस विक्रांत के फ्लाइट डेक पर योग प्रदर्शन होगा।
इस वर्ष राष्ट्रीय स्तर पर अंतर्राष्ट्रीय योग दिवस ग्रामीण स्तर पर योग के अवलोकन को सक्षम बनाकर "हर आंगन योग" प्राप्त करने का प्रयास करेगा। प्रधानमंत्री मोदी ने गांव के सरपंचों को लिखे पत्र में उनसे अपील की है कि वे 21 जून को अपने ग्रामवासियों के साथ अंतर्राष्ट्रीय योग दिवस मनाएं। कोई भी व्यक्ति अपने नजदीकी आंगनबाड़ियों, स्वास्थ्य एवं वेलनेस केंद्रों तथा स्कूलों में अवलोकन के लिए शामिल हो सकता है। इसके अतिरिक्त, राष्ट्रीय आयुष मिशन, आयुष ग्राम के अंतर्गत लगभग 2 लाख कॉमन सर्विस सेंटर, आयुष हेल्थ एंड वेलनेस सेंटर, अंतर्राष्ट्रीय योग दिवस समारोह में भाग लेंगे। लोग 50,000 अमृत सरोवर के पास योग करने के लिए एकत्रित होंगे।
आयुष मंत्रालय ने भारतीय सांस्कृतिक संबंध परिषद  तथा विदेश मंत्रालय के सहयोग से MyGov.in प्लेटफॉर्म पर एक फोटोग्राफी प्रतियोगिता "योग माई प्राइड" की मेजबानी की है। राष्ट्रीय और अंतर्राष्ट्रीय प्रतिभागी तस्वीर के लिए उपयुक्त कैप्शन के साथ "योगासन" करते हुए अपनी एक तस्वीर अपलोड कर सकते हैं। राष्ट्रीय और अंतर्राष्ट्रीय प्रतिभागियों को तीन श्रेणियों में पुरस्कार से सम्मानित किया जाएगा।
इस वर्ष आयुष मंत्रालय द्वारा वर्कस्पेस  पर वाई-ब्रेक  भी शुरू किया गया, जिसका उद्देश्य कार्यस्थल पर तनाव को कम करना, तरोताजा करना और रि-फोकस करना है। इस वर्ष वाई-ब्रेक@ वर्कस्पेस- योगा इन चेयर की शुरुआत की गई है, जिसे कुर्सी पर बैठकर किया जा सकता है। सभी मंत्रालयों/विभागों से अनुरोध किया गया है कि वे अपने कर्मचारियों को कुर्सी पर योगाभ्यास करने को कहें।
अंतर्राष्ट्रीय योग दिवस सरकार के समग्र दृष्टिकोण के अनुरूप मनाया जा रहा है।। भारत सरकार के सभी प्रमुख मंत्रालय, राज्य सरकारें, राष्ट्रीय और अंतर्राष्ट्रीय अग्रणी योग संस्थान और संगठन, विश्वविद्यालय, सशस्त्र बल, एनएसएस तथा एनवाईके स्वयंसेवक और अन्य हितधारक पहले से ही अंतर्राष्ट्रीय योग दिवस-2023 की विभिन्न रन-अप गतिविधियों में भाग ले रहे हैं। भारतीय मिशनों और दूतावासों के साथ संयुक्त राष्ट्र के सदस्य देश भी 21 जून, 2023 को अंतर्राष्ट्रीय योग दिवस में भाग लेंगे।